**ΔΕΞΙΟΤΗΤΕΣ ΟΜΑΔΑΣ**

Δραστηριότητα:

Φτιάχνω έναν χάρτινο κύβο που θα χρησιμοποιήσω ως ζάρι. Σε κάθε του επιφάνεια κολλάω δύο κουμπιά, διαφορετικού μεγέθους και χρώματος. Σε ένα κουτί τοποθετώ διάφορα κουμπιά (θα πρέπει να υπάρχουν και παρόμοια με αυτά που έχω τοποθετήσει στις επιφάνειες του κύβου). Ρίχνω το ζάρι και ανάλογα με το τί θα δείξει ψάχνω στο κουτί παρόμοια κουμπιά. Στη συνέχεια είναι η σειρά του παιδιού. Θα πρέπει να ρίξει το ζάρι και μετά να μου δείξει το κουτί ή να μου το ζητήσει λεκτικά. Αφού το πάρει θα ψάξει να βρει τα ανάλογα κουμπιά και θα τα βάλει δίπλα στο ζάρι. Επαναλαμβάνουμε περιμένοντας τη σειρά μας.

Η παραπάνω δραστηριότητα στοχεύει στην ανάπτυξη δεξιοτήτων κοινωνικού συγχρονισμού- μαθαίνω να περιμένω την σειρά μου. Επίσης βελτιώνει την αντιληπτική ικανότητα του παιδιού και τη λεπτή του κινητικότητα- βλέπω δύο αντικείμενα, κατανοώ τα χαρακτηριστικά τους και ψάχνω, βάζοντας τα δάχτυλα μέσα σε ένα κουτί, δύο αντικείμενα με παρόμοια χαρακτηριστικά (μέγεθος και χρώμα).

* Δεν ξεχνώ ότι η παραπάνω δραστηριότητα είναι ενδεικτική και μπορώ να την προσαρμόσω στις ικανότητες και τις ανάγκες του παιδιού μου και στον στόχο που έχω θέσει κάθε φορά. Αν, για παράδειγμα, θέλω να την κάνω πιο εύκολη μπορώ να βάψω την κάθε πλευρά του κύβου με ένα διαφορετικό χρώμα και να κολλήσω μόνο ένα κουμπί αντίστοιχου χρώματος. Σε αυτή την περίπτωση γίνεται πιο εύκολη η εύρεση ενός μόνο κουμπιού, δεδομένου ότι στην αντίληψη του παιδιού θα αποτυπώνεται κυρίως το χρώμα (και όχι τόσο το μέγεθος). Μπορώ επίσης να βάλω στο κουτάκι λιγότερα κουμπιά.

Εάν θέλω να δυσκολέψω την δραστηριότητα μειώνω τις διαφορές ανάμεσα στα κουμπιά, ώστε να χρειαστεί να παρατηρήσει και να αντιληφθεί πιο λεπτές διαφορές (είναι πιο εύκολο να καταλάβω την διαφορά, και άρα να ξεχωρίσω, ένα μεγάλο μαύρο κουμπί από ένα μικρό γαλάζιο, παρά δύο κουμπιά ίδιου χρώματος και διαφορετικού μεγέθους – εδώ πρέπει να κατανοήσω την έννοια μεγάλο- μικρό).

Σε κάθε περίπτωση προσαρμόζω το επίπεδο της δραστηριότητας και τοποθετώ, αν όχι κουμπιά- χαντρούλες, ό,τι θεωρώ ότι μπορεί να φανεί χρήσιμο (π.χ. εικόνες με σχήματα, λουλουδάκια που έχω μαζέψει με το παιδί κ.α.).